42. ΠΡΑΞΙΣ ΥΠΟΥΡΓΙΚΟΥ ΣΥΜΒΟΥΛΙΟΥ Αριθ. 166 της 27/27 Σεπτ. 1963 (ΦΕΚ  Α' 167)  Περί ρυθμίσεως θεμάτων τινών, αφορώντων εις τας δι' αυτοκινήτων μεταφοράς. Λαβόν υπ' όψιν ότι τα, διά του κατατεθέντος εις την Βουλήν και μη επιψηφισθέντος σχεδίου Νόμου "περί ρυθμίσεως θεμάτων τινών αφορώντων εις τας δι' αυτοκινήτων μεταφοράς", ρυθμιζόμενα θέματα έχουσιν επείγοντα χαρακτήρα, αποφασίζει: Άρθρ.1.-1.Εις πάσαν περίπτωσιν χορηγήσεως κατά τας κειμένας διατάξεις εγκρίσεως θέσεως εις κυκλοφορίαν αυτοκινήτου δημοσίας χρήσεως οιασδήποτε κατηγορίας (λεωφορείου - επιβατηγού, φορτηγού) η σχετική έγκρισις δύναται να παρέχηται ομού εις πλείονας του ενός επαγγελματίας αυτοκινητιστάς κεκτημένους τα απαιτούμενα κατά Νόμον προσόντα. Διά της οικείας πράξεως εγκρίσεως καθορίζεται το ιδανικόν μερίδιον εκάστου και πάσα λεπτομέρεια αναγκαία διά την εφαρμογήν του παρόντος άρθρου. 2.Εγκρίσεις θέσεως εις κυκλοφορίαν αυτοκινήτων δημοσίας χρήσεως οιασδήποτε κατηγορίας χορηγηθείσαι οποτεδήποτε προ της ενάρξεως της ισχύος της παρούσης εις πλείονας ομού επαγγελματίας αυτοκινητιστάς, λογίζονται νομίμως χορηγηθείσαι δυνάμει του παρόντος άρθρου, εφαρμοζομένου αναδρομικώς και καθίστανται νόμιμοι υφ' ους όρους και καθ' α ιδανικά μερίδια εχορηγήθησαν ή θέλουσι ρυθμισθή, αιτήσει των ενδιαφερομένων, δι' ειδικών αποφάσεων του Υπουργού των Συγκοινωνιών, εκδοθησομένων εντός εξαμήνου από της ισχύος της παρούσης πράξεως. Άρθρ.2.-1.Διά κοινών αποφάσεων των Υπουργών Συντονισμού, Συγκοινωνιών και Προεδρίας Κυβερνήσεως, δύναται να ρυθμισθή το θέμα της ολικής εκμισθώσεως επιβατηγών αυτοκινήτων ιδιωτικής χρήσεως άνευ οδηγού, υπό οργανωμένων επιχειρήσεων, προς εξυπηρέτησιν της τουριστικής κινήσεως της χώρας, προσδιοριζομένων διά των αυτών αποφάσεων των όρων και προϋποθέσεων λειτουργίας των επιχειρήσεων, παροχή, εγγυήσεων εκμισθώσεως των αυτοκινήτων κλπ. Η παρούσα κυρωθήσεται νομοθετικώς, μερίμνη του επί των Συγκοινωνιών Υπουργού και δημοσιευθήσεται διά της Εφημερίδος της Κυβερνήσεως. 